హెచ్. సి. వర్మ

**హరీశ్ చంద్ర వర్మ** (జననం 3 ఏప్రిల్ 1952), హెచ్‌.సీ.వర్మగా ప్రసిద్ధి చెందిన భారతీయ ప్రయోగాత్మక భౌతిక శాస్త్రవేత్త, రచయిత, కాన్పూర్ ఐఐటీ ప్రొఫెసర్ ఎమెరిటస్. అతను రాసిన "కాన్సెప్ట్స్ ఆఫ్ ఫిజిక్స్" పుస్తకంలోని ఉన్నత స్థాయి ఆలోచనలతో కూడిన సమస్యలు పోటీ పరీక్షలలో వాటి క్లిష్టత, ప్రాముఖ్యతకు దేశవ్యాప్తంగా ప్రసిద్ధి చెందాయి. భౌతిక శాస్త్ర విద్యకు అతను చేసిన కృషికి గాను భారత ప్రభుత్వం 2021లో అతనికి నాల్గవ అత్యున్నత పౌర పురస్కారం పద్మశ్రీని ప్రదానం చేసింది. అతని పరిశోధనా రంగం అణు భౌతిక శాస్త్రం.

అతను పాఠశాల, అండర్ గ్రాడ్యుయేట్, గ్రాడ్యుయేట్ స్థాయి విద్యార్థుల కోసం అనేక పాఠ్యపుస్తకాలను రచించాడు. వీటిలో అత్యంత ప్రజాదరణ పొందిన రెండు భాగాల *కాన్సెప్ట్స్ ఆఫ్ ఫిజిక్స్* ప్రముఖమైనది, దీనిని ఉన్నత స్థాయి పోటీ పరీక్షలకు హాజరయ్యే విద్యార్థులు విస్తృతంగా ఉపయోగిస్తారు.
అతను కాన్పూర్ ఐఐటీ క్యాంపస్ సమీపంలో నివసిస్తున్న ఆర్థికంగా వెనుకబడిన పిల్లల సామాజిక అభ్యున్నతి కోసం పనిచేసే సంస్థ 'శిక్షా సోపాన్'ను సహ-స్థాపించాడు. భౌతిక శాస్త్ర రంగంలో యువతకు శిక్షణ ఇవ్వడానికి అతను తనను తాను అంకితం చేసుకున్నాడు. ఉపన్యాసాలు, ప్రయోగాత్మక ప్రదర్శనలు నిర్వహించడం ద్వారా భారతీయ విద్యార్థులు, ఉపాధ్యాయులలో భౌతిక శాస్త్ర విద్యను ప్రాచుర్యంలోకి తీసుకురావడానికి అతను విశేష కృషి చేశాడు. భౌతిక శాస్త్రంలోని వివిధ అంశాలపై అతను ఇచ్చిన అనేక ఉపన్యాసాలు, చర్చలు అతని యూట్యూబ్ ఛానెల్ ద్వారా అందుబాటులో ఉన్నాయి.

బీహార్ రాష్ట్ర ప్రభుత్వం అతనికి మౌలానా అబుల్ కలామ్ ఆజాద్ శిక్షా పురస్కారాన్ని ప్రదానం చేసింది.

## తొలి జీవితం, విద్య
వర్మ 1952 ఏప్రిల్ 3న బీహార్ రాష్ట్రం దర్భంగాలో ఉపాధ్యాయుడైన గణేష్ ప్రసాద్ వర్మ, రామ్‌వతి వర్మ దంపతులకు జన్మించాడు. అతను పాట్నా సైన్స్ కళాశాలలో బి.ఎస్సీ డిగ్రీని పొందాడు. ఆ తరువాత కాన్పూర్ ఐఐటీలో ఎం.ఎస్సీ, పిహెచ్.డి పూర్తి చేశాడు.

## వృత్తి జీవితం

### పాట్నా సైన్స్ కళాశాల
1980 ప్రారంభంలో వర్మ పాట్నా సైన్స్ కళాశాలలో అధ్యాపకుడిగా చేరాడు. కాన్పూర్ ఐఐటీలో చేరడానికి ముందు అతను ఆ కళాశాలలో 15 సంవత్సరాల పాటు అధ్యాపకుడిగా, రీడర్‌గా పనిచేశాడు. 

### ఐఐటీ కాన్పూర్
వర్మ 1994లో అసిస్టెంట్ ప్రొఫెసర్‌గా కాన్పూర్ ఐఐటీలో చేరాడు. ఇక్కడ అతను ప్రయోగాత్మక అణు భౌతిక శాస్త్రంలో పరిశోధనలు చేశాడు. అతను 139 పరిశోధనా పత్రాలను ప్రచురించాడు. అతను 30 జూన్ 2017న పదవీ విరమణ పొందాడు.

### భౌతిక శాస్త్ర వ్యాప్తి

ఉపాధ్యాయులు తమ తరగతి గదులలో ఉపయోగించగల ఆరు వందలకు పైగా ‘తక్కువ ఖర్చు’ భౌతిక శాస్త్ర ప్రయోగాలను వర్మ అభివృద్ధి చేశాడు. 2011లో అతను ఇండియన్ అసోసియేషన్ ఆఫ్ ఫిజిక్స్ టీచర్స్ (IAPT) ప్రధాన కార్యక్రమమైన నేషనల్ అన్వేషికా నెట్‌వర్క్ ఆఫ్ ఇండియా (NANI)ని స్థాపించాడు. అతను ఈ కార్యక్రమానికి జాతీయ సమన్వయకర్త. ప్రస్తుతం దేశంలో 22 అన్వేషికలు ఉన్నాయి.

## గ్రంథ పట్టిక
* *కాన్సెప్ట్స్ ఆఫ్ ఫిజిక్స్ పార్ట్-1*, భారతి భవన్ పబ్లిషర్స్ & డిస్ట్రిబ్యూటర్స్, 1992, 
* *కాన్సెప్ట్స్ ఆఫ్ ఫిజిక్స్ పార్ట్-2*, భారతి భవన్ పబ్లిషర్స్ & డిస్ట్రిబ్యూటర్స్, 1992,  
* *క్వాంటం ఫిజిక్స్*, సూర్య పబ్లికేషన్, 
* *ఫౌండేషన్ సైన్స్ ఫిజిక్స్ ఫర్ క్లాస్ 9*, భారతి భవన్ పబ్లిషర్స్ & డిస్ట్రిబ్యూటర్స్,  
* *ఫౌండేషన్ సైన్స్ ఫిజిక్స్ ఫర్ క్లాస్ 10*, భారతి భవన్ పబ్లిషర్స్ & డిస్ట్రిబ్యూటర్స్, 
* *భౌతికి కి సమజ్ పార్ట్-1*, భారతి భవన్ పబ్లిషర్స్ & డిస్ట్రిబ్యూటర్స్, 
* *క్లాసికల్ ఎలక్ట్రోమ్యాగ్నెటిజం*, భారతి భవన్ పబ్లిషర్స్ & డిస్ట్రిబ్యూటర్స్, 

## ఆన్‌లైన్ కోర్సులు
* *న్యూక్లియర్ ఫిజిక్స్: ఫండమెంటల్స్ అండ్ అప్లికేషన్స్* (నేషనల్ ప్రోగ్రామ్ ఫర్ టెక్నాలజీ ఎన్‌హాన్స్‌డ్ లెర్నింగ్ (NPTEL) చే నిర్వహించబడింది)
* *లెర్నింగ్ ఫిజిక్స్ త్రూ సింపుల్ ఎక్స్‌పెరిమెంట్స్* (2016లో మ్యాసివ్ ఆన్‌లైన్ ఓపెన్ కోర్స్)
* *ఫిజిక్స్ ఆఫ్ సెమీకండక్టర్స్* (2017లో మ్యాసివ్ ఆన్‌లైన్ ఓపెన్ కోర్స్)
* *హిందీలో బి.ఎస్సీ కోర్సులు - బేసిక్స్ ఆఫ్ స్పెషల్ థియరీ ఆఫ్ రిలేటివిటీ* (2018)
* *బేసిక్స్ ఆఫ్ క్వాంటం మెకానిక్స్* (2019)
* *అడ్వాన్స్‌డ్ కోర్స్ ఆన్ ది స్పెషల్ థియరీ ఆఫ్ రిలేటివిటీ* (2020)
* *క్లాసికల్ ఎలక్ట్రోమ్యాగ్నెటిజం - ఎలక్ట్రోస్టాటిక్స్* (2020)
* *క్లాసికల్ మెకానిక్స్* (2021)
* *ది స్టోరీ ఆఫ్ ఫోటోఎలెక్ట్రిక్ ఎఫెక్ట్* (2021)

## పురస్కారాలు
* పద్మశ్రీ (2021)
* మౌలానా అబుల్ కలామ్ ఆజాద్ శిక్షా పురస్కారం (2017)

## మూలాలు

## బయటి లింకులు
* 

వర్గం:జీవిస్తున్న ప్రజలు
వర్గం:1952 జననాలు
వర్గం:పద్మశ్రీ పురస్కార గ్రహీతలు